《元宵前三日侍老人游双林》
宋代·洪咨夔

大径山高寺山巅，小径山深寺山趾。
辛夷花开数点雨，艾纳香空半泓水。
新新故故自楼阁，下下高高各窗几。
二三各公诗一束，八十老衲画几纸。
云岑灭没野屋浮，草树离列渡舟檥。
露横断浦月已高，日落平沙风欲起。
直疑着我江湖间，安得伴君岩壑裹。
鱼肥尚恨丝莼晚，酒酣苦爱葅笋美。
参寥有句堕杳霭，更上迎晖亭徒倚。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。